ચૂંટણી તંત્ર દ્વારા રાજ્યની પ્રાથમિક અને માધ્યમિક શાળાઓમાં અભ્યાસ કરતાં ૫૦ લાખ જેટલાં વિદ્યાર્થીઓને સંકલ્પ પત્રની વહેંચણી કરવામાં આવી રહી છે. આ સંકલ્પ પત્ર બે પાનામાં તૈયાર કરવામાં આવ્યું છે. જેમાં મતદાર યાદીમાં નામ નોંધણી, કુટુંબના બધા મતદારોને કોઈપણ જાતની લાલચ-દબાણમાં આવ્યા વગર મતદાન કરવા તેમજ જો કોઈ ઉમેદવારને મત આપવા ન ઈચ્છતા હોય તો નોટાનો ઉપયોગ કરવા અંગેની જાણકારી આપવામા આવી છે. શાળાઓમાં આ સંકલ્પ પત્રની વિદ્યાર્થીઓને સમજૂતિ આપીને તેમના વાલીને સંકલ્પ લેવડાવવા માટે ઘરે લઈ જવા આપવામાં આવે છે. વિદ્યાર્થીઓ દ્વારા આ સંકલ્પ પત્ર તેમના માતા-પિતાને વંચાવી, સહી કરાવીને શાળાને પરત આપશે. સંકલ્પ પત્ર સાથેના ઈવીએમ-વીવીપેટનુ ફોટા સહિત માર્ગદર્શન દર્શાવતા પાનાને પોતાના કુટુંબીજનોની જાણકારી માટે પોતાની પાસે રાખશે. આ સંકલ્પ પત્રના માધ્યમથી રાજ્યના ૫૦ લાખ પરિવારો સુધી ઈવીએમ-વીવીપેટ અંગેની જાણકારી તેમજ નૈતિક મતદાન કરવાની પ્રેરણા મળશે. આ ઉપરાંત, રાજ્યનાં ૩૩ જિલ્લાઓમાં અંદાજે ૭૫ લાખથી વધુ પરિવારોને ઈવીએમ અને વીવીપેટ અંગેની જાણકારી આપતાં પેમ્ફ્લેટનું વિતરણ કરવાની કામગીરી હાથ ધરાઈ છે.